钦定古今图书集成/方舆汇编/边裔典/第078卷 > 《华心》陈黯
## 钦定古今图书集成/方舆汇编/边裔典/第078卷 > 《华心》陈黯

大中初年，大梁连帅范阳公得大食国人李彦昇，荐
于阙下，天子诏春司考其才，二年以进士第，名显，然
常所宾贡者不得拟。或曰：“梁，大都也；帅，硕贤也，受命
于华君，仰禄于华民。其荐人也，则求于夷。岂华不足
称也耶？夷人独可用也耶？吾终有惑于帅也。”曰：“帅真
荐才而不私其人也。苟以地言之，则有华夷也；以教
言之，有华夷乎？”夫华夷者，辩在乎心辩，心在察其趣
向。有生于中州而行戾乎礼义，是形华而心夷也；生
于夷域而行合乎礼义，是形夷而心华也。若卢绾少
卿之叛亡，其夷人乎？金日䃅之忠赤，其华人乎？由是
观之，皆任其趣向耳。今彦昇也，来从海外，能以道祈
知于帅，帅故异而荐之，以激夫戎狄，俾日月所烛，皆
归于文明之化。盖华其心而不以其地也，而何夷焉
作《华心》。

《述异记》：“大食王国在西海中，有一方石，石上多树，干
赤叶青，枝上总生小儿，长六七寸，见人皆笑，动其手
足，头著树枝，使摘一枝，小儿便死。”

《唐书姚璹传》：璹加银青光禄大夫，大食使者献师子，
璹曰：“是兽非肉不食，自碎叶至都，所费广矣。陛下鹰
犬且不畜，而厚资养猛兽哉！”有诏大食停献。

《续博物志》：南唐女冠耿先生，鸟爪玉貌，获宠于元宗。
将诞之夕，震雷绕室，大雨河倾。半夜雷止，耿身不复孕。大食国进龙脑油，上所秘惜，先生见之曰：“此非佳
者，当为大家致之。”乃缝夹绢囊，贮白龙脑一斤，垂于
栋上，以胡饼盛之，有顷如注。上骇叹不已，命酒汎之，
味逾于大食国进者。

谱“双大食双陆”，以毯为局，织成青地白路，用三骰子，
马分为七，白马居右，黑马居左，八门遇双彩，方得过
十五。马至外六门未散，赢一筹，双彩赏一掷浑花，赢
一筹仍赏掷，又浑花亦然。马先出，赢小筹。敌马未出，
己马拈尽，赢大筹，如棋之筹局也。

《坤舆图说》：“苏门答剌岛至湿热，人至其地者多病，君
长不一。产金甚多，乃产铜、铁、锡诸色染料。有大山油
泉，可取为油。多沉香、龙脑、金银、香、椒、桂。人强武，恒与
敌国相攻杀。多海兽、海鱼，时登岸伤人。”

唐

### 高宗龙朔元年多福王遣使入贡

安《唐书高宗本纪》不载。　按《西域传》：“龙朔元年，多福
王难婆修彊宜说遣使者来朝。”

唐

### 高宗总章元年末陀提遣使入贡

安，《唐书高宗本纪》不载。　按《西域传》，“总章元年有末
陀提王，开元五年有习阿萨般王，安杀，并遣使者朝
贡。”

唐

### 中宗嗣圣 年〈即武后万岁通天 年〉大勃律遣使入贡按唐书武后本纪不载 按西域传大勃律或曰布露直吐蕃西与小勃律接西邻北天竺乌苌地宜郁

金役属吐蕃，《万岁通天》逮开元时，三遣使者朝，故册
其君苏弗舍利支离泥为王，死又册苏麟陀逸之嗣
王。凡再遣大首领贡方物。

唐

### 元宗开元 年小勃律国王没谨忙来朝

按《唐书元宗本纪》不载。按《西域传》：“小勃律去京师
九千里而赢，东少南三千里距吐蕃赞普牙，东八百
里属乌苌，东南三百里大勃律，南五百里个失蜜，北
五百里当护蜜之娑勒城。王居孽多城，临娑夷水，其
西山巅有大城曰迦布罗。开元初，王没谨忙来朝，元
宗以儿子畜之，以其地为绥远军。国迫吐蕃，数为所
困”，吐蕃曰：“我非谋尔国，假道攻四镇尔。”久之，吐蕃夺
其九城，没谨忙求救，北庭节度使张孝嵩遣疏勒副
使张思礼率锐兵四千，倍道往。没谨忙因出兵大破
吐蕃，杀其众数万，复九城。诏册为小勃律王，遣大首
领察卓那斯摩没胜入谢。

开元四年闰十二月。勃律国遣大首领来朝。

开元五年三月。勃律国遣使献方物。

开元二十一年闰三月，勃律国王没谨忙遣使大首
领察卓那斯《摩没胜》来朝谢册立之恩。

### 天宝四载七月小勃律遣僧大德三藏伽罗密多来朝

按以上《唐书元宗本纪》不载。　按《册府元龟》云云。
“天宝六载，安西副都护高仙芝及小勃律战败之”
按《唐书元宗本纪》云云。　按《西域传》：“没谨忙死，子难
泥立。死，兄麻来兮立。死，苏失利之立，为吐蕃阴诱妻
以女。故西北二十馀国皆臣吐蕃，贡献不入。安西都
护三讨之无功。天宝六载，诏副都护高仙芝伐之，前
遣将军席”元庆驰千骑见苏失，利之曰：“请假道趋大
勃律。”城中大酋五六，皆吐蕃腹心，仙芝约元庆：“吾兵
到，必走山，出诏书召慰，赐缯彩，缚酋领待我。”元庆如
约，苏失利之，挟妻走，不得其处。仙芝至，斩为吐蕃者，
断娑夷桥。是暮，吐蕃至，不能救。仙芝约王降，遂平其
国。于是拂菻、大食诸胡七十二国皆震恐，咸归“附，执
小勃律王及妻归京师。诏改其国号归仁，置归仁军，
募千人镇之。帝赦苏失利之不诛，授右威卫将军，赐
紫袍黄金带，使宿卫。”按《高仙芝传》，“开元末，仙芝为

以来，三讨之，皆无功。天宝六载，诏”仙芝以步骑一万
出讨。是时，步兵皆有私马自随，仙芝乃自安西过拨
换城，入握瑟德，经疏勒，登葱岭，涉播密川，遂顿特勒
蒲川，行凡百日。特勒蒲川，即五识匿国也。仙芝乃分
军为三，使疏勒赵崇玭自北谷道，拨换贾崇瓘自赤
佛道。仙芝与监军边令诚自护密俱入，约会连云堡。
堡有兵千馀，城南因山为栅，兵九千守之。城下据婆
勒川，会川涨不得渡，仙芝杀牲祭川，命士人斋三日，
糒集水涯，士不甚信。既涉，旗不沾，鞯不濡，兵已成列。
仙芝喜，告令诚曰：“向吾方涉，贼击我，我无类矣。今既
济而阵，天以贼赐我也。”遂登山挑战，日未中，破之，拔
其城，斩五千级，生擒千人，马千馀匹，衣资器甲数万
计。仙芝欲遂深入，令诚惧，不肯行，仙芝留羸弱三千
使守，遂引师行。三日，过坦驹岭，岭峻绝，下四十里，仙
芝恐士惮险不敢进，乃潜遣二十骑，衣阿弩越胡服
来迎，先语部校曰：“阿弩越胡来迎我，无虑矣。”既至，士
不肯下，曰：“公驱我何去？”会二十人至曰：“阿弩越胡来
迎，已断娑夷桥矣。”仙芝即阳喜，令士尽下娑夷河，弱
水也。既行三日，越胡来迎。明日，至阿弩越城，遣将军
席元庆以精骑一千先往，谓小勃律王曰：“不窥若城，
假道趋大勃律耳。”城中大酋领皆吐蕃腹心，仙芝密
令元庆曰：“若酋领逃者，第出诏书呼之，赐以缯彩，至
皆缚以待我。”元庆如言。仙芝至，悉斩之。王及妻逃山
穴，不可得，仙芝招喻，乃出降，因平其国。急遣元庆断
娑夷桥，其暮，吐蕃至，不克渡。桥长，度一箭所及者，功
一岁乃成。八月，仙芝以小勃律王及妻自赤佛道还
连云堡，与令诚俱班师。于是拂菻、大食诸胡七十二
国皆震慑降附。仙芝遣判官王庭芬奏捷京师，军至
河西，灵察怒，不迎劳，既见，骂曰：“高丽奴于阗使，尔何
从得之？”仙芝惧且谢曰：“中丞力也。”又曰：“焉耆镇守使、
安西副都护、都知兵马使，皆何从得之？”答曰：“亦中丞
力也。”灵察曰：“审若此，捷书不待我而敢即奏，何耶？奴
当斩，顾新立功，故贷尔。”仙芝不知所为。令诚密言状
于朝，且曰：“仙芝立功而以忧死，后孰为朝廷用者？”帝
乃擢仙芝鸿胪卿，假御史中丞，代灵察为四镇节度
使，而诏灵察还。灵察惧仙芝朝夕见，辄趋走，灵察益
惭。副都护程千里、衙将毕思琛、行官王滔、康怀顺、陈
奉忠等皆尝谮仙芝于灵察者，既视事，呼千里嫚骂
曰：“公面虽男儿，而心似妇女，何耶？”谓琛曰：“尔夺吾城
东千石种田，忆之乎？”对曰：“公见赐者。”仙芝曰：“尔时吾
畏汝威，岂怜汝而赐耶？”又召滔，欲捽辱，良久皆释曰：
“吾不恨矣。”由是举军安之。

天宝七年正月。勃律归仁国王遣使献金花。

按《唐书元宗本纪》不载。　按《册府元龟》云云。

唐

### 元宗开元五年习阿萨般遣使入贡

按《唐书元宗本纪》不载。　按《西域传》：“开元五年，有习
阿萨般王安杀，遣使者朝贡。”

唐

### 元宗开元七年诃毗施王遣使入贡

按《唐书元宗本纪》不载　按《西域传》：“开元七年，诃毗
施王捺塞因吐火罗大酋罗摩献狮子、五色鹦鹉。”

唐

### 元宗天宝五载陀拔斯单遣使入贡

按《唐书元宗本纪》，不载。　按《西域传》：“陀拔斯单者，或
曰陀拔萨惮，其国三面阻山，北濒小海，居婆里城，世
为波斯东大将，波斯灭，不肯臣大食。天宝五载，王忽
鲁汗遣使入朝，封为归信王。”

天宝十三载，陀拔斯单遣子入朝。

按《唐书元宗本纪》，不载。　按《西域传》：“天宝五载后八
年，遣子自会罗来朝，拜右武卫员外中郎将，赐紫袍
金鱼，留宿卫，为黑衣大食所灭

唐

### 元宗天宝六载封勃达王摩诃涩斯为守义王

按《唐书元宗本纪》不载　按《西域传》：“元宗天宝六载，
封勃达王摩诃涩斯为守义王。”

唐

### 元宗天宝六载都盘遣使入贡

按《唐书元宗本纪》，不载。　按《西域传》：“自大食四十五
日行，得都盘，西距罗利支十五日行。天宝六载，都盘
等六国皆遣使者入朝，乃封都盘王谋思健摩诃延
曰顺化王。”

唐

### 元宗天宝六载末禄遣使入朝

按：《唐书元宗本纪》，不载。　按《西域传》：“大食东有末禄，
小国也。治城郭，多木姓。以五月为岁首，以画缸相献。
有寻支瓜，大者十人食乃尽。蔬有颗葱、葛蓝、军达、茇
薤。”

唐

### 元宗天宝六载苫者遣使入朝

按《唐书元宗本纪》，不载。　按《西域传》：“大食之西有苫
者亦自国，北距突厥可萨部地数千里，有五节度，胜
兵万人。土多禾，有大川，东流入亚俱罗，商贾往来相
望云。”

唐

### 元宗天宝六载封沙兰王卑路斯威为顺礼王

按《唐书元宗本纪》，不载。　按《西域传》，“沙兰东距罗利
支，北怛满，皆二十日行。天宝六载，遣使者入朝，乃封
沙兰王卑路斯威曰顺礼王。”

唐

### 元宗天宝六载封阿没王俱那胡设曰恭信王

按《唐书元宗本纪》，不载。　按《西域传》：“岐兰之东南二
十日行，得阿没，或曰阿昧，东南距陀拔斯，十五日行；
南沙兰，一月行；北距海，二日行。居伱诃温多城，宜马
羊，俗柔宽，故大食常游牧于此。天宝六载，遣使者入
朝，乃封阿没王，俱那胡设曰恭信王。”

唐

### 元宗天宝六载封罗利支王伊思俱习为义宁王

按《唐书元宗本纪》，不载。　按《西域传》：“罗利支东距都
盘，北陀拔斯，皆十五日行；西沙兰，二十日行，南大食，
二十五日行。”天宝六载，遣使者入朝，乃封罗利支王，
伊思俱习曰义宁王。

唐

### 元宗天宝六载封怛满王谢没曰奉顺王

按《唐书元宗本纪》，不载。　按《西域传》，“怛满，或曰怛没，
东陀拔斯，南大食，皆一月行；北岐兰，二十日行；西即
大食，一月行。居乌浒河北平川中，兽多师子，西北与
史接，以铁关为限。天宝六载，遣使者入朝，乃封怛满
王，谢没曰奉顺王。